Document ID: 32011D0253

A BIZOTTSÁG VÉGREHAJTÁSI HATÁROZATA
(2011. április 26.)
a metobromuron, az S-abszcizinsav, a Bacillus amyloliquefaciens ssp. plantarum D747, a Bacillus pumilus QST 2808 és a Streptomyces lydicus WYEC 108 hatóanyagoknak a 91/414/EGK tanácsi irányelv I. mellékletébe való lehetséges felvétele céljából részletes vizsgálatra benyújtott dosszié hiánytalanságának elvi elismeréséről
(az értesítés a C(2011) 2675. számú dokumentummal történt)
(EGT-vonatkozású szöveg)
(2011/253/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (3) bekezdésére,
mivel:
(1)
A 91/414/EGK irányelv előírja, hogy össze kell állítani a növényvédő szerekben való felhasználásra engedélyezett hatóanyagok európai uniós jegyzékét.
(2)
A metobromuron hatóanyagra vonatkozó dossziét a Belchim Crop Protection NV/SA nyújtotta be 2010. december 15-én a francia hatóságokhoz, a hatóanyagnak a 91/414/EGK irányelv I. mellékletébe való felvételére irányuló kérelemmel együtt.
(3)
Az S-abszcizinsav hatóanyagra vonatkozó dossziét a Valent BioScience Corporation nyújtotta be 2010. december 9-én a holland hatóságokhoz, a hatóanyagnak a 91/414/EGK irányelv I. mellékletébe való felvételére irányuló kérelemmel együtt.
(4)
A Bacillus amyloliquefaciens ssp. plantarum D747 törzsére mint hatóanyagra vonatkozó dossziét a Mitsui AgriScience International SA/NV nyújtotta be 2010. október 21-én a német hatóságokhoz, a hatóanyagnak a 91/414/EGK irányelv I. mellékletébe való felvételére irányuló kérelemmel együtt.
(5)
A Bacillus pumilus QST 2808 törzsére mint hatóanyagra vonatkozó dossziét az AgraQuest Inc nyújtotta be 2010. december 3-án a holland hatóságokhoz, a hatóanyagnak a 91/414/EGK irányelv I. mellékletébe való felvételére irányuló kérelemmel együtt.
(6)
A Streptomyces lydicus WYEC 108 törzsére mint hatóanyagra vonatkozó dossziét a FuturEco BioScience SL nyújtotta be 2010. augusztus 6-án a holland hatóságokhoz, a hatóanyagnak a 91/414/EGK irányelv I. mellékletébe való felvételére irányuló kérelemmel együtt.
(7)
Franciaország, Hollandia és Németország hatóságai jelezték a Bizottságnak, hogy előzetes vizsgálat alapján az érintett hatóanyagokra vonatkozó dossziék vélhetően megfelelnek a 91/414/EGK irányelv II. mellékletében előírt adat- és információszolgáltatási követelményeknek. A benyújtott dossziék vélhetően ugyancsak megfelelnek egy, az adott hatóanyagot tartalmazó növényvédő szerre vonatkozóan a 91/414/EGK irányelv III. mellékletében előírt adat- és információszolgáltatási követelményeknek. Ezt követően a kérelmezők a 91/414/EGK irányelv 6. cikkének (2) bekezdésének megfelelően eljuttatták a dossziékat a Bizottsághoz és a többi tagállamhoz, majd a dossziékat átadták az Élelmiszerlánc- és Állategészségügyi Állandó Bizottságnak.
(8)
A határozat célja, hogy uniós szinten hivatalosan megerősítse, hogy a dossziék elvben megfelelnek a 91/414/EGK irányelv II. mellékletében előírt adat- és információszolgáltatási követelményeknek, az érintett hatóanyagot tartalmazó legalább egy növényvédő szer esetében pedig az említett irányelv III. mellékletében előírt követelményeknek.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében meghatározott hatóanyagokra vonatkozó, a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvétele céljából benyújtott dossziék elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.
A dossziék - figyelemmel a javasolt felhasználásra - egy, a hatóanyagot tartalmazó növényvédő szer tekintetében megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.
2. cikk
A referens tagállamok folytatják az 1. cikkben említett dossziék részletes vizsgálatát, és a Bizottságnak a lehető leghamarabb, de legkésőbb 2012. április 30-ig megküldik vizsgálatuk következtetéseit, az 1. cikkben említett hatóanyagoknak a 91/414/EGK irányelv I. mellékletébe történő felvételére vagy a felvétel elutasítására, illetve a felvétel feltételeire vonatkozó ajánlásokkal együtt.
3. cikk
Ennek a határozatnak a tagállamok a címzettjei.
Kelt Brüsszelben, 2011. április 26-án.

Labels: 10
12
3
6